Zásahy hliadok MsP v 47. týždni 
	V týždni od 16. novembra do 22. novembra 2009 preverovali hliadky mestskej polície v hlavnom meste 2223 udalostí. Medzi nimi bolo aj 211 takých, ktoré po overení hliadkami priamo na mieste sa ukázali ako neopodstatnené.
	Opodstatnenými ale na druhej strane boli priestupky motoristov voči pravidlám bezpečnosti a plynulosti v cestnej premávke a týchto porušení zistili jednotlivé hliadky 1397. Na miestach vyhradených pre zdravotne postihnutých občanov bez oprávnenia zaparkovať tu zanechalo svoje vozidlá 11 motoristov.
	V oblasti porušení pravidiel verejného poriadku riešili hliadky MsP počas týždňa 18 priestupkov. Na telefonáty v ktorých volajúci poukazovali na prípady rušenia nočného pokoja zasahovali hliadky 15 krát. Majitelia psov obchádzaním všeobecne záväzných nariadení týkajúcich sa podmienok chovu psov „prispeli“ do zásahov mestských policajtov 37 krát.
	Značne zastúpenými porušovaniami všeobecne záväzných nariadení boli opäť priestupky súvisiace s čistotou a poriadkom – 200 zistení, ako aj konzumácie alkoholických nápojov na verejných priestranstvách – 98 prípadov. Fajčiari fajčiac cigarety na zastávkach mestskej hromadnej dopravy v rozpore s ustanoveniami zákona na ochranu nefajčiarov tento porušili 73 krát.
	Na trávnatých plochách svoje vozidlá zaparkovalo 48 vodičov. Zásady ambulantného predaja a trhového poriadku nerešpektovalo 17 predávajúcich a v stanovených záverečných hodinách svoje prevádzky neuzatvorilo sedem prevádzkárov.
	Najviac priestupkov v sledovanom týždni sa stalo na Viedenskej ceste a to 70. Blokovacie zariadenia si na kolesách nesprávne stojacich vozidiel našlo 636 vodičov a 118 motoristov si po odtiahnuté vozidlá muselo zájsť do areálov príslušných odťahovacích služieb.